Á fundi bæjarráðs Akraness sl. föstudag var samþykkt tillaga að viðauka vegna fjárhagsáætlunar yfirstandandi árs . Í fyrsta lið viðaukans er gert ráð fyrir jákvæðri rekstrarafkomu samstæðunnar að fjárhæð fimm milljónir króna og handbæru fé frá rekstri að fjárhæð 544 milljónir . Rekstrarniðurstaða samstæðunnar miðast við stöðuna eftir fyrstu níu mánuði ársins , en þá var útkoman jákvæð um 60 milljónir og handbært fé frá rekstri 403 milljónir . Bæjarráð fellur frá ákvörðun um lántökuheimild frá 27. júní sl. að fjárhæð 100 milljónir króna en vegna rekstrarstöðu Akraneskaupstaðar er ekki þörf á henni lengur , segir í bókun frá bæjarráðsfundinum . Samþykkt fundarins var að öðru leyti vísað til formlegrar afgreiðslu bæjarstjórnar .